**ΑΓΩΝΙΣΤΙΚΕΣ ΠΑΡΕΜΒΑΣΕΙΣ ΣΥΣΠΕΙΡΩΣΕΙΣ ΚΙΝΗΣΕΙΣ ΔΕ**

**Σσστ!!!! Η ΠΛΕΙΟΨΗΦΙΑ ΤΟΥ ΔΙΟΡΙΣΜΕΝΟΥ Δ.Σ ΤΗΣ ΟΛΜΕ ΟΧΙ ΜΟΝΟ ΚΟΙΜΑΤΑΙ ΑΛΛΑ ΑΚΟΛΟΥΘΕΙ ΚΑΙ ΟΛΙΣΘΗΡΟ ΔΡΟΜΟ!!**

Δήλωση του Γιάννη Σαμοΐλη και Χρίστου Σόφη

εκπροσώπων των Αγωνιστικών Παρεμβάσεων Κινήσεων ΔΕ στην ΟΛΜΕ

Συνάδελφοι,

**Σε πλήρη εκφυλισμό ακόμη και των διαδικασιών έχει οδηγήσει η πλειοψηφία του διορισμένου από τα δικαστήρια ΔΣ της ΟΛΜΕ μιας από τις μεγαλύτερες Ομοσπονδίες του δημοσίου τομέα. Το διορισμένο ΔΣ έχει να συνεδριάσει από τις 03/02/2022.** Η τελευταία δε «συνεδρίαση» που έγινε στις 10/02/2022 ασχολήθηκε μόνο με το μοίρασμα των περιοδειών ακίνδυνου συνδικαλιστικού τουρισμού με την ΑΔΕΔΥ, ροκανίζοντας ολόκληρο το Φεβρουάριο!!! Έπειτα από έναν ολόκληρο μήνα απουσίας και αφωνίας το διορισμένο ΔΣ αποφάσισε να συνεδριάσει στις 8 Μαρτίου(!) την Ημέρα της Γυναίκας. Δεν αποτελεί σύμπτωση μάλιστα ότι η ΑΔΕΔΥ καλεί την ίδια ημέρα και ώρα σε απεργιακή κινητοποίηση για να τιμήσει και υπερασπίσει τους κοινωνικούς αγώνες για τα δικαιώματα της Γυναίκας.

**Κωφεύουν και δεν απαντάνε καν στις εκκλήσεις δεκάδων ΕΛΜΕ** **που απαιτούν από τον Φλεβάρη** να πραγματοποιηθούν Γ.Σ στις ΕΛΜΕ καθώς και Γ.Σ προέδρων, ώστε το εκπαιδευτικό κίνημα να ορθώσει ανάστημα, αντίστοιχο της επίθεσης που δεχόμαστε. **Απαξιώνουν τις δημοκρατικές διαδικασίες** στα αιτήματα των ΕΛΜΕ να οργανωθούν συζητήσεις, Γ.Σ, και δράσεις με απεργίες και διαδηλώσεις για αυξήσεις των μισθών ενάντια στην ακρίβεια και την ένταση της εκμετάλλευσης. Να οργανωθεί από τώρα η αντίθεση στην PISA, την τράπεζα θεμάτων, στον εξεταστικό μινώταυρο και την Ε.Β.Ε, την αγωνία των εκπαιδευτικών του πως θα βγει η ύλη, σε όλα τα αντιεκπαιδευτικά μέτρα που δημιουργούν εκρηκτικές καταστάσεις εντείνοντας **τους ταξικούς φραγμούς** και αποκλεισμούς. Να αποφασιστεί ξανά η απεργία – αποχή από την αυταξιολογηση και να απαντηθούν αγωνιστικά και όχι με υπομνήματα και συνδιαλλαγή οι αυθαιρεσίες, η καταστρατήγηση του ωραρίου και των εργασιακών σχέσεων, η αδιαφάνεια στις τοποθετήσεις που αποτελούν πλέον την καθημερινότητα για τους εκπαιδευτικούς.

**Χωρίς ίχνος ντροπής μένουν αμίλητοι την ώρα που 114** διευθυντές/τριες **διώκονται παρανόμως** από το Υπουργείο επειδή δεν ανάρτησαν στο ΙΕΠ τις φόρμες για την αυταξιολόγηση, όταν ποινικοποιείται παρανόμως το δικαίωμα στην απεργία.

**Ο κατήφορος τους δεν έχει σταματημό!** Αποτελεί πάγια τακτική τα ΔΣ που είναι προγραμματισμένα να αρχίζουν στις 12μμ να ξεκινούν τουλάχιστον με 2 ώρες καθυστέρηση με την ευθύνη του προεδρείου ΔΑΚΕ – ΣΥΝΕΚ. Όπως επίσης πάγια τακτική όλο το τελευταίο διάστημα μετά το σαμποτάρισμα της απεργίας – αποχής οι ίδιες δυνάμεις να εμφανίζονται σε σημαντικά θέματα με προειλημμένες μεταξύ τους αποφάσεις.

**«Διδάσκουν» νέα ήθη για το συνδικαλιστικό κίνημα** με την επιλογή τους να καταφύγουν στα δικαστήρια για να αυτοδιοριστούν, ανοίγοντας το δρόμο και σε ορισμένες ΕΛΜΕ. Αλλά δεν τους φτάνει μόνο αυτό. **Εν κρυπτώ χωρίς καμία συνεδρίαση** αποφάσισαν να ζητήσουν αναβολή της εκδίκασης του διορισμού τους από τα δικαστήρια, που ήταν να πραγματοποιηθεί στις 7 Φλεβάρη, για τις 30 Μαΐου ώστε να διασφαλίσουν ότι θα παραμείνουν στις θέσεις τους μέχρι τέλος Ιουνίου και πως το Συνέδριο, που έπρεπε να έχει πραγματοποιηθεί τον Ιούνιο του 2021, θα υλοποιηθεί τελικά τον Ιούνιο του 2022. Άραγε ποια αγωνία τους ώθησε να ζητήσουν από το Πρωτοδικείο αναβολή της εκδίκασης ως το Μάιο; Φοβήθηκαν μήπως η απόφαση του δικαστηρίου απορρίψει το αίτημά τους και υποχρεωθούν να πραγματοποιήσουν το Συνέδριο τώρα, ως όφειλαν;

**Σιωπή ακόμη** και στην αγριότητα του **ιμπεριαλιστικού πολέμου που μαίνεται στην Ουκρανία και φέρνει δεινά για όλους τους λαούς!**

**Έχουν αποκτήσει μια μόνιμη δυσανεξία απέναντι στην ΑΠΕΡΓΙΑ! Καλλιεργούν** συστηματικάτην άποψη της αναποτελεσματικότητας των αγώνων, επενδύουν στον φόβο(βλ. απεργία – αποχή). **Μετατρέπουν τελικά την Ομοσπονδία σε θεατή των εξελίξεων επιτρέποντας** να καλλιεργούνται τα αδιέξοδα και οι αυταπάτες του κοινοβουλευτικού δρόμου αντί του μαζικού αγώνα!

**Αρνούνται πεισματικά,** παρά τις συνεχιζόμενες προτάσεις των Παρεμβάσεων ΔΕ, να τοποθετηθούν και να δράσουν απέναντι στις επιδιώξεις του ν. Χατζηδάκη **στο φακέλωμα των σωματείων** (ΓΕΜΗΣΟΕ), **στις ηλεκτρονικές κάλπες** και **τηλεσυνελεύσεις** και τελικά **στην κατάργηση του δικαιώματος της απεργίας**.

**Όταν λοιπόν το Υπουργείο υλοποιεί** με γοργά βήματα **ότι πιο αποκρουστικό** έχουμε δει μέχρι τώρα, με σχέδιο και πρόγραμμα, με όπλο την καταστολή και την τρομοκρατία, **με στόχο την διάλυση σε ότι έχει απομείνει από την Δημόσια –Δωρεάν εκπαίδευση,**

**Όταν** τα γεγονότα στην κοινωνία και την εκπαίδευση τρέχουν με ταχύτητα φωτός,

**Όταν** η εποχή της αγριότητας **της κοινωνικής κόλασης, των Ιμπεριαλιστικών πόλεμων, της πανδημίας, της ακρίβειας και της φτώχειας σημαδεύουν την ζωή του καθενός μας,**

**Όταν ο μισθός δεν φτάνει**, οι συντάξεις και η κοινωνική ασφάλιση καταργούνται, τα κοινωνικά αγαθά και οι κοινωνικές δομές όπως του ΕΣΥ ιδιωτικοποιούνται και διαλύονται,

**Όταν τα αντιεκπαιδευτικά μέτρα** που περνά η κυβέρνηση καθ’ υπόδειξη του κεφαλαίου της ΕΕ και του ΟΟΣΑ (αξιολόγηση, Pisa, τράπεζα θεμάτων, Ε.Β.Ε, νόμοι για την τεχνική εκπαίδευση κλπ) οδηγούν σε νέους ταξικούς αποκλεισμούς και μορφωτική λιμοκτονία,

**Όταν το ημερολόγιο** του δράματος για την καθημερινότητα, αλλά και για το μέλλον των εκπαιδευτικών, των μαθητών /τριών και των οικογενειών τους είναι μακρύ, και πολλές σελίδες θα μπορούσαν να γραφτούν για να αποτυπώσουν την δυσβάστακτη πραγματικότητα,

Το **διορισμένο Δ.Σ της ΟΛΜΕ** όχι μόνο **αδρανεί** και **σωπαίνει** αλλά **ακολουθεί και ένα ολισθηρό δρόμο** **που οδηγεί στον εκμαυλισμό και την απαξίωση του συνδικαλιστικού κινήματος, εγκαταλείπει στην πράξη τους εκπαιδευτικούς απέναντι στην κυβερνητική πολιτική. Στις κρίσιμες αυτές στιγμές η στάση τους προσφέρει πολύτιμες υπηρεσίες στην κυβέρνηση η οποία τρίβει τα χέρια της!**

Μπροστά σ’ αυτή την κατάσταση οι **Αγωνιστικές Παρεμβάσεις και οι εκπρόσωποί τους στην ΟΛΜΕ δηλώνουν ότι**

* Ο λόγος πέφτει τώρα στα πρωτοβάθμια σωματεία που με τη δράση τους πρέπει να πάρουν την κατάσταση στα χέρια τους και να προασπίσουν τον ρόλο ύπαρξης του συνδικάτου!
* Δεν νομιμοποιούμε πλέον με την παρουσία μας το δοτό – διορισμένο ΔΣ και τον ολισθηρό κατήφορό του!
* Από τα σχολεία μας και τις ΕΛΜΕ μας, μαζί τους συναδέλφους και τους μαθητές/τριες μας, δίνουμε την μάχη για την υπεράσπιση του Δημόσιου Δωρεάν Σχολείου και την ανατροπή αυτής της πολιτικής!
* Με τους αγώνες μας υπερασπίζουμε τα συνδικαλιστικά και δημοκρατικά μας δικαιώματα, τα σωματεία μας, τις συλλογικές μας διαδικασίες απέναντι στους σύγχρονους «εφιάλτες» που παζαρεύουν την επιβολή του αντισυνδικαλιστικού ν. «Χατζηδάκη», για να ανατραπεί το αντεργατικό έκτρωμα!

Μάρτιος 2022

**Αγωνιστικές Παρεμβάσεις**

**Συσπειρώσεις Κινήσεις ΔΕ**